# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VIII. volebné obdobie

Číslo: CRD-2122/2022

**1209a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon Národnej rady Slovenskej republiky č. 13/1993 Z. z. o umeleckých fondoch v znení neskorších predpisov (tlač 1209a) v druhom čítaní.**

---------------------------------------------------------------------------------------------------------------

Výbor Národnej rady Slovenskej republiky pre kultúru a médiá ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborovNárodnej rady Slovenskej republiky:

**I.**

Národná rada Slovenskej republiky uznesením č. 1736 z 20. októbra 2022 rozhodla o tom, že vládny návrh zákona, ktorým sa mení a dopĺňa zákon Národnej rady Slovenskej republiky č. 13/1993 Z. z. o umeleckých fondoch v znení neskorších predpisov **(tlač 1209)** prerokuje v druhom čítaní a pridelila ho na prerokovanie týmto výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre kultúru a médiá.

Uvedené výbory predmetný návrh zákona prerokovali.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Vládny návrhu zákona, ktorým sa mení a dopĺňa zákon Národnej rady Slovenskej republiky č. 13/1993 Z. z. o umeleckých fondoch v znení neskorších predpisov **(tlač 1209)** výbory prerokovali a odporučili **schváliť:**

Ústavnoprávny výbor Národnej rady Slovenskej republiky uznesením č. 632  
z 24. novembra 2022 a

Výbor Národnej rady Slovenskej republiky pre kultúru a médiá uznesením č. 196   
z  29. novembra 2022.

**IV.**

Výbory Národnej rady Slovenskej republiky, ktoré predmetný návrh zákona prerokovali, prijali **tieto pozmeňujúce návrhy:**

1. V čl. I sa za bod 1 vkladajú nové body 2 a 3, ktoré znejú:

„2. V § 3 ods. 2 sa vypúšťajú slová „príspevky zo štátneho fondu kultúry Pro Slovakia,“.

3. Za § 4 sa vkladajú § 4a a 4b, ktoré vrátane nadpisov znejú:

„§ 4a

Správa o činnosti fondu

1. Fondy vypracúvajú každoročne správu o svojej činnosti. Správa o činnosti fondu za predchádzajúci kalendárny rok sa zverejňuje na webovom sídle fondu do 31. marca nasledujúceho kalendárneho roka.
2. Správa o činnosti fondu obsahuje najmä
3. prehľad a vyhodnotenie plnenia činností fondu podľa § 2 ods. 3,
4. prehľad poskytnutých finančných prostriedkov na podporu tvorivej literárnej, vedeckej a umeleckej činnosti,
5. prehľad prijatých príspevkov podľa § 3 ods. 1,
6. účtovnú závierku fondu a výsledok hospodárenia fondu,
7. zhodnotenie údajov obsiahnutých v účtovnej závierke.

§ 4b

Inventarizácia

1. Fondy na základe žiadosti Ministerstva kultúry Slovenskej republiky (ďalej len „ministerstvo kultúry“) vykonajú mimoriadnu inventarizáciu majetku, záväzkov, rozdielu majetku a záväzkov, personálnej, mzdovej, spisovej, zmluvnej a ostatnej agendy k určenému dňu za účelom overenia skutočného stavu ich majetku, záväzkov a rozdielu majetku a záväzkov ku dňu mimoriadnej inventarizácie a výsledky vykonanej inventarizácie predložia ministerstvu kultúry v určenej lehote.
2. Fondy sú povinné doplniť mimoriadnu inventarizáciu podľa odseku 1 o údaje fyzickej inventúry upravené o prírastky a úbytky majetku a záväzkov za dobu od skončenia mimoriadnej inventarizácie podľa odseku 1 do určeného dňa a tieto údaje predložiť ministerstvu kultúry v určenej lehote.“.“.

Nasledujúce body sa primerane prečíslujú.

Štátny fond kultúry Pro Slovakia bol zrušený zákonom č. 553/2001 Z. z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov.

V § 4a sa upravuje povinnosť umeleckých fondov vypracúvať správu o ich činnosti za predchádzajúci rok, povinnosť zverejniť správu o činnosti na webovom sídle a lehota na zverejnenie správy o činnosti. Taktiež sa ustanovuje, čo by malo byť obsahom správy o činnosti umeleckého fondu. Umelecké fondy vypracúvajú správy o svojej činnosti aj v súčasnosti, aj keď im to zákon o umeleckých fondoch neukladá. Navrhuje sa, aby správa o činnosti bola povinne zverejnená na webovom sídle fondu v určenej lehote a taktiež sa ustanovujú minimálne požiadavky na jej obsah.

V § 4b sa navrhuje oprávnenie Ministerstva kultúry Slovenskej republiky požiadať umelecké fondy o vykonanie mimoriadnej inventarizácie a povinnosť umeleckých fondov takúto mimoriadnu inventarizáciu vykonať. Ministerstvo kultúry Slovenskej republiky je gestorom zákona o umeleckých fondoch. Podľa § 2 ods. 4 zákona o umeleckých fondoch schvaľuje minister kultúry Slovenskej republiky štatúty umeleckých fondov. Navrhuje sa, aby v prípade potreby malo Ministerstvo kultúry Slovenskej republiky k dispozícií presné dáta o umeleckých fondoch, a to aj nad rámec informácií uvedených v správe o činnosti. Aj na základe takto získaných aktuálnych dát bude môcť Ministerstvo kultúry Slovenskej republiky rozhodovať o potrebe a rozsahu legislatívnych úprav zákona o umeleckých fondoch.

Výbor NR SR pre kultúru a médiá

**Gestorský výbor odporúča schváliť**

1. V čl. I bod 5 sa v nadpise § 25g slovo „ustanovenie“ nahrádza slovom „ustanovenia“, doterajší text § 25g sa označuje ako odsek 1 a dopĺňa sa odsekom 2, ktorý znie:

„(2) Ustanovenia § 4a sa prvýkrát použijú pri vypracúvaní správy o činnosti fondu za rok 2022.“.

Dopĺňa sa prechodné ustanovenie vzhľadom na doplnenie nového § 4a.

Výbor NR SR pre kultúru a médiá

**Gestorský výbor odporúča schváliť**

**V.**

Gestorský výbor na základe stanovísk výborov, vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky odporúča Národnej rade Slovenskej republiky uvedený návrh zákona **(tlač 1209)** v znení schválených pozmeňujúcich a doplňujúcich návrhov **schváliť.**

O pozmeňujúcich a doplňujúcich návrhoch uvedených v  IV. časti tejto spoločnej správy gestorský výbor odporúča hlasovať:

spoločne o bodoch **1 a 2** s odporúčaním **schváliť.**

Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a médiá č. 198 z 29. novembra 2022.

Gestorský výbor určil poslanca **Milana Potockého** za spoločného spravodajcu výborov a poveril ho, aby na schôdzi Národnej rady Slovenskej republiky informoval o výsledku rokovania výborov.

Bratislava 29. novembra 2022

**Kristián Čekovský, v. r.**

predseda

Výboru Národnej rady Slovenskej republiky pre kultúru a médiá